លោក ហ៊ុន សែន៖ ​ការ​ឈប់​សម្រាក​ចូល​ឆ្នាំ​ ត្រូវ​លុប​ចោល​ដើម្បី​បញ្ចៀស​ការ​ធ្វើ​ដំណើរ​និង​ជួប​ជុំ​គ្នា
លោក ហ៊ុន សែន​ថា​ការ​សម្រេច​នេះ គឺ​ដើម្បី​ទប់​ស្កាត់​លទ្ធភាព​នៃ​ការ​រាតត្បាត​នៃ​ជំងឺ​នេះ ហើយ​លោក​សុំ​ការ​យោគ​យល់​ពី​ប្រជាពលរដ្ឋ​ផង​។
ភ្នំពេញ — លោកនាយករដ្ឋមន្រ្តី ហ៊ុន សែន នៅថ្ងៃអង្គារនេះ បានប្រកាសថា រដ្ឋាភិបាលសម្រេចលុបចោលការឈប់សម្រាកថ្ងៃចូលឆ្នាំខ្មែរសម្រាប់អ្នកធ្វើការរដ្ឋ និងឯកជន ក្នុងនោះមានកម្មកររោងចក្ររាប់ម៉ឺននាក់ផងដែរ ដើម្បីបញ្ចៀសការធ្វើដំណើរទៅស្រុកកំណើត និងការជួបជុំគ្នាដែលអាចនាំមកនូវហានិភ័យនៃការឆ្លងវីរុសកូរ៉ូណា។ លោក ហ៊ុន សែន បានថ្លែងបែបនេះនៅសន្និសីទសារព័ត៌មានមួយ ដែលធ្វើឡើងនៅវិមានសន្តិភាព នៅព្រឹកថ្ងៃអង្គារនេះដើម្បីបង្ហាញវិធានការរបស់រដ្ឋាភិបាលពាក់ព័ន្ធបច្ចុប្បន្នភាពនៃជំងឺកូវីដ១៩នៅកម្ពុជា។ នាយករដ្ឋមន្រ្តីថ្លែងថាបើទោះចំនួនឆ្លងវីរុសកូរ៉ូណាក្នុងប្រទេសកម្ពុជានៅមានតិចក៏ពិតមែនប៉ុន្តែ«ហានិភ័យនៅខ្ពស់ណាស់»សម្រាប់កម្ពុជា។ លោកមានប្រសាសន៍ថា៖ «យើងមិនត្រូវភ្លេចខ្លួនថា យើងជាប្រទេសដែលមានអ្នកជំងឺឆ្លងតិច។ថ្ងៃខ្លះ គឺយើងគ្មានអ្នកឆ្លងទាល់តែសោះ មានតែអ្នកជា ហើយបែរជាសប្បាយរីករាយនោះទេ។ ហានិភ័យនៅខ្ពស់ណាស់សម្រាប់ប្រទេសរបស់យើង»។ ថ្លែងយោងអំពីកម្មកររាប់សែននាក់ដែលធ្វើការនៅរោងចក្រកាត់ដេរនៅទូទាំងប្រទេសដែលបានត្រៀមខ្លួនឈប់សម្រាកហើយត្រឡប់ទៅស្រុកកំណើតនោះ  លោក ហ៊ុន សែនបញ្ជាក់ថាការឲ្យបន្តធ្វើការនេះគឺដើម្បីបញ្ចៀសការធ្វើដំណើរ និងការជួបជុំគ្រួសារនៅស្រុកកំណើតដែលលោកថា អាចមានហានិភ័យឆ្លងខ្ពស់។ លោក ហ៊ុន សែន ប្រសាសន៍ថា៖ «កន្លែងដែលមានសុវត្ថិភាពបំផុតគឺនៅតាមរោងចក្រ នៅតាមក្រុមហ៊ុន នៅតាមស្ថាប័ន គឺជាជម្រើសសុវត្ថិភាពបំផុតហើយ។ បើទុកបណ្តោយឲ្យដើរលេង សភាពការណ៍នេះ ក្រោយចូលឆ្នាំខ្មែរអាចនឹងមានហានិភ័យខ្ពស់បំផុត។ ឥឡូវប្រជាជននៅជនបទ ភ័យក្រែងនាំជំងឺពីទីក្រុងទៅជនបទ។ ដល់អ្នកទីក្រុងខ្លាចនាំជំងឺពីជនបទមកចូលទីក្រុង»។ លោក ហ៊ុន សែន បានសុំការយោគយល់ពីប្រជាពលរដ្ឋចំពោះការលំបាករបស់ប្រទេសជាតិ មិនមែនត្រឹមតែការលំបាករបស់រដ្ឋាភិបាលនោះទេ។ លោកថា នៅពេលស្ថានភាពជំងឺធូរស្រាល រដ្ឋាភិបាលនឹងអនុញ្ញាតឲ្យកម្មករឈប់សម្រាក៥ថ្ងៃជំនួស ដោយសារមិនបានចូលឆ្នាំ។ ក្រោយការថ្លែងរបស់នាយករដ្ឋមន្រ្តីក្រសួងការងារបានចេញសេចក្តីជូនដំណឹងមួយ ដោយស្នើម្ចាស់ឬនាយកសហគ្រាស គ្រឹះស្ថាន និងបងប្អូនកម្មករនិយោជិតទាំងអស់ បន្តធ្វើការដូចថ្ងៃធម្មតានាថ្ងៃចូលឆ្នាំ។ បុណ្យចូលឆ្នាំខ្មែរនឹងចាប់ផ្តើមពីថ្ងៃទី១៣ដល់ថ្ងៃទី១៦ខែមេសា។ កម្មករម្នាក់ដែលធ្វើការនៅរោងចក្រមួយក្នុងខេត្តកំពង់ស្ពឺគឺអ្នកស្រី ម៉ៅ ស្រីឡន អាយុ២៩ឆ្នាំមានប្រសាសន៍ថាអ្នកស្រីមិនទាន់ទទួលបានព័ត៌មាននៃការសម្រេចរបស់រដ្ឋាភិបាលនៅឡើយទេ ប៉ុន្តែអ្នកស្រីនឹងធ្វើការតាមការណែនាំរបស់រោងចក្រ។ អ្នកស្រីបន្ថែមថាជាធម្មតាអ្នកស្រីឈប់ពីការងារចាប់ពីថ្ងៃទី១០ ខែមេសា ដោយចូលវិញនៅថ្ងៃទី២០ខែមេសា។ អ្នកស្រីបន្តថា កម្មករមួយចំនួនបានឈប់សម្រាកពីការងាររួចទៅហើយ ដោយសារការព្រួយបារម្ភវីរុសកូរ៉ូណានេះ ហើយអ្នកស្រីផ្ទាល់ក៏មានការព្រួយបារម្ភផងដែរ។ អ្នកស្រីដែលតែងតែធ្វើដំណើរតាមរថយន្តជាក្រុមទៅធ្វើការនៅរោងចក្រជារៀងរាល់ថ្ងៃ មានប្រសាសន៍ថា៖ «តែរោងចក្រខ្ញុំហ្នឹង អត់ទាន់ដឹងនៅឡើយ ថា គេផ្អាកថ្ងៃណាថ្ងៃណីទេ។ ខ្លាចគ្រប់តែគ្នាហ្នឹង។ ពាក់ម៉ាសគ្រប់តែគ្នាហ្នឹង។ ហប់ចង់ងាប់ហ្នឹង! នៅពេលអ្នកសារព័ត៌មានសួរទាក់ទងនឹងកម្មករធ្វើដំណើរតាមរថយន្តជាក្រុមមកធ្វើការ លោក ហ៊ុន សែនមានប្រសាសន៍ថា ក្រសួងសុខាភិបាលត្រូវបន្តណែនាំកម្មករ ដោយក្នុងនោះកាត់បន្ថយមកក្រោម១០នាក់នៅលើរថយន្ត។ ប៉ុន្តែសហជីពបានចោទសំណួរលើវិធានការនេះថាមិនអាចទៅរួចនោះទេ។ លោក ហ៊ុន សែន បានថ្លែងថា៖ «ខ្ញុំគិតថាក្រសួងសុខាភិបាលគួរណែនាំបន្តទៅ។ មួយឡានធ្លាប់ជិះ២០នាក់ ឲ្យជិះតែ១០។ គេហៅថា គម្លាតសង្គមអ៊ីចឹងទៅ។ ប៉ុន្តែពូគិតថា មិនមែនជាបញ្ហាពេកទេ ព្រោះដោយសារពួកគាត់នៅជាមួយគ្នា ស៊ាំហ្នឹង។ បញ្ហាសំខាន់គឺកុំឲ្យតែពួកគាត់បែកគ្នា។គាត់នៅជាចង្កោមរួមរបស់គាត់ដោយគ្មានអ្នកដទៃគឺប្រាកដណាស់ថាពួកគាត់មានសុវត្ថិភាព»។ អ្នកស្រី យ៉ាង សុភ័ណ្ឌ ប្រធានសម្ព័ន្ធសហជីពកម្ពុជា មានប្រសាសន៍ថាកម្មករបានត្រៀមឈប់សម្រាករួចហើយហើយពួកគេចង់ទៅស្រុកកំណើតជួបជុំគ្រួសាររបស់ពួកគេ។អ្នកស្រីបន្តថាគួរតែទុកឲ្យកម្មករជាអ្នកសម្រេចថា តើពួកគេចង់បន្តការងារ ឬក៏ត្រឡប់ទៅស្រុកកំណើត។ អ្នកស្រីមានប្រសាសន៍ថា៖ «ខ្ញុំគិតថា វាអាស្រ័យទៅលើសិទ្ធិក្នុងការសម្រេចចិត្តរបស់បងប្អូនកម្មករដោយខ្លួនគាត់។ គាត់មានសិទ្ធិគ្រប់គ្រាន់ក្នុងការសម្រេចចិត្តរឿងហ្នឹងថា គាត់ជ្រើសយកជំហរមួយណា។គាត់រើសយកផ្លូវមួយណានៅក្នុងការដើរ។ គាត់យល់ថាផ្លូវណាមួយល្អសម្រាប់គាត់»។ អ្នកស្រីថា កម្មករក៏កំពុងព្រួយបារម្ភអំពីលទ្ធភាពឆ្លងខ្ពស់នៅតាមរោងចក្រដែលពួកគេធ្វើការផងដែរ។ គួរបញ្ជាក់ថាក្រសួងសុខាភិបាល នៅថ្ងៃអង្គារនេះ បានប្រកាសថា រកឃើញករណីឆ្លងវីរុសកូរ៉ូណា១នាក់ទៀត ដែលជាជនបរទេសនាំឲ្យករណីឆ្លងទូទាំងប្រទេសកើនឡើងដល់១១៥។ ក្រសួងបញ្ជាក់ថាជនបរទេសនោះគឺជាស្រ្តីទេសចរជនជាតិវៀតណាម អាយុ២៧ឆ្នាំ មកពីប្រទេសវៀតណាម៕